CELEX: 32012R0696
Language: sk
Date: 2012-07-25 00:00:00
Title: Vykonávacie nariadenie Komisie (EÚ) č. 696/2012 z  25. júla 2012 o zatriedení určitého tovaru do kombinovanej nomenklatúry

31.7.2012   
            
            
               SK
            
            
               Úradný vestník Európskej únie
            
            
               L 203/30
            
         VYKONÁVACIE NARIADENIE KOMISIE (EÚ) č. 696/2012
   z 25. júla 2012
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa stanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je vhodné ustanoviť, aby sa držiteľ záväznej informácie o nomenklatúrnom zatriedení, ktorú vydali colné orgány členských štátov s ohľadom na zatriedenie tovaru podľa kombinovanej nomenklatúry, ale ktorá nie je v súlade s týmto nariadením, mohol na túto aj naďalej odvolávať počas troch mesiacov podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa stanovuje Colný kódex Spoločenstva (2).
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, je možné odvolávať sa aj naďalej počas troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 25. júla 2012
      
         
            Za Komisiu v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. ES L 302, 19.10.1992, s. 1.
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Vložky do topánok pozostávajú z odpruženej vidlicovej časti vyrobenej z ocele a vymeniteľného vankúšika vyrobeného z rôznych materiálov.
                  Tieto vložky do topánok sú prispôsobené tvaru chodidla a telesnej hmotnosti zákazníka.
                  Tieto vložky do topánok sú navrhnuté tak, aby znížili záťaž na chodidlá a celé telo. Trojbodový podporný systém vložky je navrhnutý tak, aby podporoval, udržiaval v pohybe a posilňoval väzy, šľachy a svaly. Tlmí otrasy, zabezpečuje rovnomerné rozloženie hmotnosti tela pozdĺž celého chodidla a môže kompenzovať nepriaznivé účinky plochej nohy. Vankúšik masíruje chodidlo.
                  
                      (1) Pozri obrázok.
               
               
                  6406 90 50
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 6406, 6406 90 a 6406 90 50.
                  Tieto vložky do topánok nie sú určené na korekciu ortopedických ťažkostí, pretože nie sú špeciálne prispôsobené žiadnym postihnutiam, ktoré by mali korigovať, ale sú určené na zlepšenie pohodlia chodidiel a tela a na kompenzáciu nepriaznivých dôsledkov už existujúcich problémov (pozri poznámku 6 ku kapitole 90).
                  Zatriedenie do položky 9021 ako ortopedická pomôcka sa preto vylučuje.
                  Tieto vložky do topánok sa preto majú zatriediť pod číselný znak KN 6406 90 50 ako vymeniteľné vložky do topánok.
               
            
         
      
         (1)  Obrázok slúži len na informačné účely.